สรุปงานสัมมนา: "หุ้นซุปตาร์ดิจิตอล" - FINNOMENA
วันนี้จะชวนมาอัพเดตเรื่องราวของหุ้น 3 ตัวที่โดดเด่นด้านเทคโนโลยี อย่าง WHA, COM7 และ HUMAN จากงานสัมมนา "หุ้นซุปตาร์ดิจิตอล" กันครับ ใครที่กำลังสนใจ ลองมาดูข้อมูลจากประธานบริษัทเพื่อประกอบการตัดสินใจกัน
24 พ.ย. 2563

วันนี้จะชวนมาอัพเดตเรื่องราวของหุ้น 3 ตัวที่โดดเด่นด้านเทคโนโลยี อย่าง WHA, COM7 และ HUMAN จากงานสัมมนา “หุ้นซุปตาร์ดิจิตอล” ซึ่งจัดโดย ข่าวหุ้น และ ตลาดหลักทรัพย์แห่งประเทศไทย กันครับ ใครที่กำลังสนใจ ลองมาดูข้อมูลจากประธานบริษัทเพื่อประกอบการตัดสินใจกันผมขอนำเสนอข้อมูลโดยแบ่งเป็น 3 ช่วงด้วยกันครับ เพื่อเป็นการง่ายต่อท่านผู้อ่าน โดยแต่ละช่วงจะโฟกัสของแต่ละบริษัทจดทะเบียนว่าทำธุรกิจอะไร และจะปรับตัวให้เข้ากับยุคดิจิทัลยังไงกันครับ
 คุณ จีรพร จารุกรสกุล ประธานคณะกรรมการ WHA
สมัยก่อนบริษัททำเพียงธุรกิจการขนส่งเท่านั้น แต่ในปัจจุบันได้มีการทำธุรกิจรวมทั้งหมด 4 ธุรกิจด้วยกัน คือ 1) ธุรกิจการขนส่ง 2) ธุรกิจนิคมอุตสาหกรรม 3) ธุรกิจสาธารณูปโภคและพลังงาน 4) ธุรกิจแพลตฟอร์มดิจิทัล
E-Commerce ยังคงต้องพึ่งพิงระบบขนส่งที่มีคุณภาพ เนื่องจาก 95% ของ E-Commerce มาจากการขนส่ง เพราะถึงจะมีแพลตฟอร์มขายของได้เยอะแค่ไหน แต่ถ้าของนั้นไม่สามารถถูกส่งไปได้ การทำธุรกรรมก็จะไม่สมบูรณ์
ยักษ์ใหญ่อย่าง Alibaba เข้ามาไทยแล้ว และจะใช้ประเทศไทยเป็นศูนย์กลางของภูมิภาค ในตอนนี้เองไทยต้องใช้เทคโนโลยีให้มากที่สุดเพื่อต่อ S-Curve ตัวต่อไป เพราะค่าแรงจะสู้เพื่อนบ้านเราไม่ได้แล้ว
ไทยเองยังมีค่าขนส่งที่แพงอยู่ เพราะระบบขนส่งที่ถูกที่สุดคือ ระบบราง ซึ่งไทยแทบไม่มีการพัฒนามาเลยในอดีต แต่ตอนนี้เห็นสัญญาณที่ดี และในอนาคตจะถูกลง
ลูกค้าของ WHA ส่วนใหญ่เป็นลูกค้าในประเทศ แต่ WHA เองก็มีการบุกต่างประเทศด้วยเช่นกัน และมีการตั้งเป้าในอีก 20 ปีว่าจะเป็นบริษัทระดับโลก โดยมีรายได้จากต่างประเทศ 50% ซึ่งในปัจจุบันรายได้ส่วนนี้ยังไม่ถึง 2%
การทำนิคมอุตสาหกรรมของ WHA นั้นต้องมีพื้นที่อย่างน้อย 2,000 ไร่ ถ้าเล็กกว่านี้จะไม่ได้ Economy of Scale และจะไม่คุ้มค่าการลงทุน
คุณ ณัฐนันท์ กีรติกรยศนันท์ ประธานเจ้าหน้าที่ปฎิบัติการสายงานธุรกิจค้าปลีก COM7
COM7 มี 3 ธุรกิจหลักๆ คือ 1) ธุรกิจค้าปลีกขายมือถือ มีชื่อร้าน Banana, Studio7 2) ธุรกิจ B2B 3) ธุรกิจบริการ โดยรายได้ส่วนค้าปลีกคิดเป็น 80% ของรายได้ทั้งบริษัท
การควบคุมสัดส่วนสินค้ามีความสำคัญมาก เช่น การขายมือถือจะได้กำไรไม่สูงมากนัก แต่ตัว Accessories เช่น เคสมือถือและหูฟังจะมีกำไรที่ดีกว่า สิ่งที่ COM7 ทำคือนอกจากขายมือถือแล้วต้องขาย Accessories เหล่านี้พ่วงไปด้วย
COM7 มีส่วนแบ่งตลาดของสมาร์ตโฟนเพียง 5% และส่วนแบ่งตลาดของสินค้า IT อยู่ที่ 10% ซึ่งยังมีพื้นที่ให้ COM7 ไปโตได้อีก
ตอนนี้เริ่มร่วมมือกับธนาคารอย่างกสิกร เพื่อทำร้านค้าปลีกแบบคู่ คือมีร้านขายมือถือและธนาคารรวมกันในที่เดียว ซึ่งจะเป็นการ Synergy กัน นอกจากนี้ยังเริ่มเพิ่มสาขาของร้าน Banana โดยตั้งเป้า 100 สาขาภายในปีนี้
คุณ สุนทร เด่นธรรม ประธานเจ้าหน้าที่บริหาร HUMAN
คู่แข่งโดยตรงของ HUMAN ที่จดทะเบียนในตลาดหลักทรัพย์นั้นไม่มี มีแต่นอกตลาดที่ทำธุรกิจ Pay-Roll Outsource หรือการให้บริการทางบุคคลากร เช่นเก็บสถิติและคิดเงินเดือนให้พนักงานแทนบริษัท พูดง่ายๆ คือ ทำงานหลังบ้านให้ลูกค้า
คู่แข่งเยอะแต่ทำได้แค่สเกลเล็กๆ ในขณะที่ HUMAN สามารถที่จะทำในรูปแบบสเกลใหญ่ๆ ได้ ซึ่งจะได้ลูกค้าระดับใหญ่ๆ ที่มีจำนวนพนักงานเยอะหลักพันคนก็ได้
การทำธุรกิจของ HUMAN คือ การใช้เทคโนโลยีมาเพื่อพัฒนากระบวนการทางธุรกิจ
โดยโมเดลธุรกิจของ HUMAN นั้นจะมีต้นทุนคงที่ แต่ไม่ต้องลงทุนเลย และจะมีสินทรัพย์ที่ไม่มีตัวตนสูงเพราะเป็นบริษัทซอฟต์แวร์
นอกจากจะเล็งลูกค้าระดับใหญ่แล้ว ในปีนี้บริษัทก็มีแผนจะออกสินค้าใหม่ และมาช่วยดูบริษัท SME อีกด้วย
ตั้งเป้ามีฐานพนักงานภายใต้บริการของ HUMAN ที่ 1 ล้านคนในอีก 5 ปีข้างหน้า โดยปัจจุบันมี 3 แสนคน
สามารถดูข้อมูลเพิ่มเติมของหุ้นได้ที่
https://www.finnomena.com/stock/
คำเตือน
ผู้ลงทุนต้องทำความเข้าใจลักษณะสินค้า เงื่อนไขผลตอบแทน และความเสี่ยงก่อนตัดสินใจลงทุน | ผลการดำเนินงานในอดีตมิได้เป็นสิ่งยืนยันผลการดำเนินงานในอนาคต | ผู้เขียนบทความนี้มิได้รับค่าตอบแทนหรือมีส่วนได้ส่วนเสียกับบริษัทที่กล่าวถึงในบทความนี้แต่อย่างใด |
แท็ก:
แชร์บทความ:
ผู้เขียน
On One Way
On One Way คิดว่าการ Focus กับสิ่งที่ทำอยู่เป็นสิ่งสำคัญ On One Way จึงพยายามไม่หลุด Focus ในเรื่องที่ตัวเองคิดว่าสำคัญ เช่น การลงทุน การเรียนรู้สิ่งใหม่ และการเปิดรับประสบการณ์ใหม่